黄庭坚
致政王殿丞逍遥亭
漆园著书五十二，致意最在逍遥游。
後来作者逐音响，百一未必知庄周。
幽人往往泥出处，俗士不可与庄语。
逍遥如何，一蛇一龙。
以无为当有，以守雌为雄。
与物无对，无内无外。
与民成功，有物有对。
左肘生杨观物化，右臂为鸡即时夜。
果若乘气有待游，如何六气无穷谢。
天之苍苍非正色，道真微妙安可得。
利害丛中火甚多，此心寂寞谁能识。
丈人春秋诚未高，视听聪明齿牙牢。
所为淳拙有深越，持置酷似巨山陶。
平生刚直折不得，目送飞鸿向宾客。
早束衣冠林底眠，非关暮年俗眼白。
种田百亩初为酒，买地一区今有宅。
家人岁计不婴心，两儿长不能措画。
迩来信己不问天，万事逍遥只眼前。
何必读书始晓事，此翁暗合庄生意。